b'\n_START_ARTICLE_\nAllan Rodenkam Simonsen\n_START_SECTION_\nTraject\xc3\xb2ria\n_START_PARAGRAPH_\nDespr\xc3\xa9s de bones actuacions amb el club de la seva ciutat, el Vejle Boldklub (VB) (282 partits / 104 gols en dues etapes al club), Simonsen es trasllad\xc3\xa0 a Alemanya al Borussia M\xc3\xb6nchengladbach on va viure els millors anys d\'aquest equip. Simonen l\'ajud\xc3\xa0 a guanyar diverses lligues i dues Copes de la UEFA. L\'any 1977 fou escollit Futbolista europeu de l\'any. Aquestes bones actuacions el portaren a fitxar pel FC Barcelona el 1979. Al Bar\xc3\xa7a guany\xc3\xa0 una copa del Rei i una Recopa d\'Europa (on marc\xc3\xa0 un dels gols de la vict\xc3\xb2ria). Al club fou molt estimat rebent el sobrenom de "Simonet", per\xc3\xb2 el 1982 va haver d\'abandonar el club per l\'arribada aquell any de Diego Maradona (no es permetien m\xc3\xa9s de dos jugadors forans per equip)._NEWLINE_Amb la selecci\xc3\xb3 particip\xc3\xa0 en els Jocs Ol\xc3\xadmpics d\'estiu de 1972, l\'Eurocopa 1984 i la Copa del M\xc3\xb3n de 1986. En total disput\xc3\xa0 55 partits i marc\xc3\xa0 20 gols. Es retir\xc3\xa0 el 1989 a l\'edat de 37 anys. Un cop retirat inici\xc3\xa0 l\'etapa d\'entrenador, dirigint el seu club local, el Vejle BK, i les seleccions de Feroe i Luxemburg.'